Der bliver ikke sparet på julelysene hos Spar-købmanden i Asaa.

Asaa er ikke Aalborg og købmandsbutikken ikke Salling - men det ligner lidt, når mørket falder på her i juletiden. -  Vi kan godt lide at gøre os lidt bemærket, selvom vi er en lille butik i et landområde, siger Thomas Nymann, købmand, SPAR, Asaa. - Det er andet år i træk, at købmanden kaster sig ud i at julepynte butikken. Og det bliver naturligt nok taget godt imod af kunderne. - Det vi har hørt er, at kunderne synes, det er umådeligt flot, og vi har også fået rigtig gode tilkendegivelser på sociale medier, siger Thomas Nymann - med - man fristes til at sige - julelys i øjnene. Der bliver ikke sparet på pengene til julebelysningen - 200.000 kroner har de mange lyskæder kostet, ifølge Thomas Nymann. Til gengæld sparer han lidt på regningen for strømforbruget. - Det er heldigvis LED-lys, og vi har fået monteret solceller på taget, som nogle af de første herude, så det hjælper os de dage, solen skinner. Måske bliver der endnu flere julelys næste år. - Min souchef har spurgt, om vi ikke skal videre ud af vores facade ud mod Sæbyvej - men nu må vi lige se på, hvad det koster, lyder det fra Thomas Nymann, der dog ikke ser ud, som om lyset er helt slukket for det forslag.